[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.7.2007

COM(2007) 442 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

που επιτρέπει στη Γαλλία να εφαρμόσει μειωμένο συντελεστή φορολογίας της αμόλυβδης βενζίνης που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαισιο της προτασησ

- Αιτιολόγηση και στόχοι της πρότασης

Η φορολόγηση των ενεργειακών προϊόντων και της ηλεκτρικής ενέργειας στην Κοινότητα διέπεται από την οδηγία 2003/96/ΕΚ του Συμβουλίου[1]. Η συγκεκριμένη οδηγία ορίζει τα φορολογητέα προϊόντα, τη χρήση που τα καθιστά φορολογητέα και τους ελάχιστους συντελεστές βάσει των οποίων πρέπει να φορολογούνται ανάλογα με το εάν χρησιμοποιούνται ως καύσιμα, σε ορισμένες βιομηχανικές ή εμπορικές εφαρμογές ή για θέρμανση.

Δυνάμει του άρθρου 19 παράγραφος 1 της οδηγίας 2003/96/ΕΚ του Συμβουλίου, το Συμβούλιο μπορεί, αποφασίζοντας ομόφωνα μετά από πρόταση της Επιτροπής, να επιτρέψει σε κράτος μέλος να θεσπίσει περαιτέρω απαλλαγές ή μειώσεις επί των ειδικών φόρων κατανάλωσης για λόγους ειδικής πολιτικής.

Σκοπός της παρούσας πρότασης είναι να επιτρέψει στη Γαλλία να εφαρμόσει μειωμένο συντελεστή φορολογίας για την αμόλυβδη βενζίνη που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής, προκειμένου να αντισταθμίσει εν μέρει την επιβάρυνση κόστους που προκαλείται λόγω της γεωγραφικής απόστασης και των δυσχερειών εφοδιασμού.

- Γενικό πλαίσιο

Με την επιστολή τους από 16 Οκτωβρίου 2006, οι γαλλικές αρχές ζήτησαν άδεια να εφαρμόσουν, σε ό,τι αφορά τον ενεργειακό φόρο, μειωμένο συντελεστή ειδικά για την αμόλυβδη βενζίνη που χρησιμοποιείται ως καύσιμο, σε συνέχεια της πρακτικής που ακολουθείται στο πλαίσιο της παρέκκλισης που προβλέπεται από το άρθρο 18 παράγραφος 1 της οδηγίας 2003/96/ΕΚ, σε συνδυασμό με το παράρτημα II, σημείο 6, τρίτη περίπτωση, της ίδιας οδηγίας και μέχρι τη λήξη ισχύος της. Η διάταξη αυτή επέτρεπε στη Γαλλία να εφαρμόσει μέχρι τις 31 Δεκεμβρίου 2006 μειωμένο συντελεστή φορολογίας για την κατανάλωση στην Κορσική, υπό την προϋπόθεση ότι για τους μειωμένους συντελεστές θα ισχύουν τα ελάχιστα όρια των συντελεστών ειδικών φόρων κατανάλωσης επί ενεργειακών προϊόντων που προβλέπονται από την κοινοτική νομοθεσία. Η ζητούμενη άδεια αφορά έκπτωση 1 ευρώ ανά εκατόλιτρο, για την περίοδο από την 1η Ιανουαρίου 2007 έως τις 31 Δεκεμβρίου 2012. Συμπληρωματικά στοιχεία υποβλήθηκαν από τις γαλλικές αρχές στις 13 Φεβρουαρίου και στις 3 Μαΐου 2007.

Προκειμένου να αιτιολογήσει την αίτησή της για χορήγηση άδειας δυνάμει του άρθρου 19 της οδηγίας 2003/96/ΕΚ του Συμβουλίου, η Γαλλία επικαλείται τη γεωγραφική απομόνωση της Κορσικής. Στο χαρακτηριστικό αυτό οφείλεται το επιπλέον κόστος που προκύπτει από την ανάγκη μεταφοράς και αποθήκευσης διαφόρων καυσίμων στο νησί, μειονέκτημα το οποίο επιδιώκει να αντισταθμίσει εν μέρει η ζητούμενη μείωση της φορολογίας.

Το φυσικό ανάγλυφο της Κορσικής είναι ορεινό : μόλις το 10% του εδάφους του νησιού παρουσιάζει κλίση μικρότερη από 12% και, εξαιρουμένης της ανατολικής πεδιάδας, είναι σχεδόν ανύπαρκτες επίπεδες εκτάσεις. Οι εσωτερικές επικοινωνίες είναι εξαιρετικά δύσκολες διότι οι κοιλάδες μόλις και μετά βίας επικοινωνούν μεταξύ τους. Η Κορσική είναι επομένως κατακερματισμένη, χωρισμένη σε πολλές «μικροπεριοχές».

Ως εκ τούτου, ενώ στην ηπειρωτική χώρα η μεταφορά και διανομή της αμόλυβδης βενζίνης 95 οκτανίων κοστίζει 8,05 ευρώ ανά εκατόλιτρο, στην Κορσική φτάνει τα 17,34 ευρώ. Η δια θαλάσσης μεταφορά των πετρελαιοειδών και οι συνθήκες αποθήκευσης στο νησί αυξάνουν σημαντικά την τιμή κόστους των καυσίμων. Οι δύο αποθήκες πετρελαιοειδών του νησιού έχουν χωρητικότητα 400.000 m3 ετησίως ενώ, λαμβανομένων υπόψη των διαστάσεών τους, το κατώφλι κερδοφορίας τοποθετείται γύρω στο 1 εκατομμύριο κυβικά μέτρα για κάθε αποθήκη. Ωστόσο, δεδομένου του νησιωτικού χαρακτήρα και της ανάγκης για αποθήκευση καυσίμων ώστε να αποτρέπονται διακοπές εφοδιασμού, είναι απαραίτητο να υπάρχουν δύο αποθήκες πετρελαιοειδών. Έτσι, ενώ η μέση ετήσια τιμή της αμόλυβδης βενζίνης που καταναλώνεται στην ηπειρωτική Γαλλία διαμορφωνόταν τον Φεβρουάριο του 2007 στα 116,96 ευρώ ανά εκατόλιτρο συμπεριλαμβανομένων των φόρων, η αντίστοιχη τιμή στην Κορσική ήταν κατά 3 έως 6 ευρώ υψηλότερη, γεγονός που σημαίνει διαφορά από 4 έως 7 €/hl χωρίς τη φορολογική ελάφρυνση του 1 €/hl[2].

Η φορολογική διαφοροποίηση συμβάλλει στη διασφάλιση της εδαφικής συνέχειας με την ηπειρωτική χώρα, μειώνοντας το κόστος της αμόλυβδης βενζίνης κατά 1 €/hl, ποσό το οποίο παραμένει χαμηλότερο από το επιπρόσθετο κόστος της επιβάρυνσης.

Οι ετήσιες δαπάνες του προϋπολογισμού που σχετίζονται με τη συγκεκριμένη φορολογική μείωση ανέρχονται στα 890.000 ευρώ. Ο πληθυσμός του νησιού εκτιμάται στους 279.000 κατοίκους (1 Ιανουαρίου 2007), στους οποίους προστίθεται και ένα ποσοστό εποχικών κατοίκων, οι οποίοι επωφελούνται επίσης από την εν λόγω μείωση του ειδικού φόρου κατανάλωσης για την αμόλυβδη βενζίνη που καταναλώνεται στην Κορσική.

- Ισχύουσες διατάξεις στον τομέα τον οποίο αφορά η πρόταση

Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας.

Απόφαση 2005/767/ΕΚ του Συμβουλίου, της 24ης Οκτωβρίου 2005, για τη χορήγηση άδειας στη Γαλλία προκειμένου να εφαρμόσει διαφορετικούς συντελεστές φορολογίας καυσίμων, σύμφωνα με το άρθρο 19 της οδηγίας 2003/96/ΕΚ[3]. Η περιφερειοποίηση των συντελεστών του εσωτερικού φόρου κατανάλωσης επί των πετρελαιοειδών (TIPP) αφορά τόσο το πετρέλαιο κίνησης·(ντίζελ) όσο και την αμόλυβδη βενζίνη, όταν χρησιμοποιούνται ως καύσιμα. Εντάσσεται στην πολιτική αποκέντρωσης που προωθούν οι γαλλικές αρχές, εφόσον παρέχει τη δυνατότητα στις γαλλικές περιφέρειες, μεταξύ των οποίων και η διοικητική περιφέρεια της Κορσικής, να τροποποιούν, είτε προς τα πάνω είτε προς τα κάτω, το ύψος των ειδικών φόρων κατανάλωσης επί των καυσίμων. Το συγκεκριμένο μέτρο αποκέντρωσης είναι μέρος μιας προσέγγισης που στοχεύει στην ενίσχυση της διοικητικής αποτελεσματικότητας μέσω της παροχής δημόσιων υπηρεσιών καλύτερης ποιότητας με χαμηλότερο κόστος. Εντάσσεται επίσης στο πλαίσιο της πολιτικής της επικουρικότητας, προκειμένου η λήψη αποφάσεων σε διάφορους τομείς να γίνεται στο κατάλληλο επίπεδο (βλ. απόφαση 2005/767/ΕΚ, 2η αιτιολογική σκέψη) και υπηρετεί επομένως και στόχους διαφορετικούς από εκείνους που αφορά η ζητούμενη φορολογική μείωση.

- Συνέπεια σε σχέση με άλλες πολιτικές και στόχους της Ένωσης

Δυνάμει του άρθρου 19 παράγραφος 1 της οδηγίας 2003/96/ΕΚ του Συμβουλίου, το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέψει σε κράτος μέλος να θεσπίσει περαιτέρω απαλλαγές ή μειώσεις επί των ειδικών φόρων κατανάλωσης για λόγους ειδικής πολιτικής. Η Επιτροπή εξετάζει κάθε αίτηση λαμβάνοντας υπόψη την εύρυθμη λειτουργία της εσωτερικής αγοράς, την ανάγκη διασφάλισης συνθηκών θεμιτού ανταγωνισμού και την υλοποίηση των κοινοτικών πολιτικών για την υγεία, το περιβάλλον, την ενέργεια και τις μεταφορές.

Με τη φορολογική διαφοροποίηση επιτυγχάνεται επίσης η αντιμετώπιση των καταναλωτών αμόλυβδης βενζίνης στην Κορσική σε ισοτιμία με τους αντίστοιχους της ηπειρωτικής χώρας, αφού αντισταθμίζεται εν μέρει το επιπρόσθετο κόστος που επιβαρύνει τους καταναλωτές στην Κορσική. Το προτεινόμενο μέτρο υπηρετεί επομένως στόχους της περιφερειακής πολιτικής και της πολιτικής συνοχής.

Η φορολογική μείωση δεν υπερβαίνει το επιπρόσθετο κόστος μεταφοράς και διανομής που επιβαρύνει τους καταναλωτές στην Κορσική. Πιο συγκεκριμένα, η μείωση του κόστους της αμόλυβδης κατά 1 €/hl παραμένει σε επίπεδα πολύ χαμηλότερα σε σχέση τόσο με το επιπρόσθετο κόστος όσο και με τη διαφορά μεταξύ των αντίστοιχων τελικών τιμών.

Εξάλλου, ο μειωμένος φορολογικός συντελεστής για την κατανάλωση αμόλυβδης βενζίνης στην Κορσική (57,92 €/hl) παραμένει πολύ υψηλότερος από το ελάχιστο κοινοτικό επίπεδο που ορίζει η οδηγία 2003/96/ΕΚ (35,90 €/hl). Αυτό ισχύει μάλιστα ακόμη και αν λάβουμε υπόψη την περιφερειοποίηση του φόρου TIPP που εγκρίθηκε με την απόφαση του Συμβουλίου της 24ης Οκτωβρίου 2005[4]. Στο πλαίσιο αυτό, η διοικητική περιφέρεια της Κορσικής μπορεί να τροποποιεί το ύψος που εφαρμόζεται για τον TIPP, όπως αυτό προκύπτει από τις διατάξεις που προβλέπονται στον πίνακα Β του άρθρου 265 του Γαλλικού Τελωνειακού Κώδικα. Η συγκεκριμένη διακύμανση δεν μπορεί να υπερβαίνει τα 1,77 €/hl, ποσό το οποίο αντιστοιχεί στη μέγιστη δυνατότητα διακύμανσης που διαθέτουν οι περιφέρειες. Επομένως, αθροίζοντας τη ζητούμενη φορολογική μείωση και τη μέγιστη μείωση που θα μπορούσε να προκύψει από την απόφαση της Κορσικής να περιφερειοποιήσει τον φόρο TIPP, ο μειωμένος φορολογικός συντελεστής για την κατανάλωση αμόλυβδης βενζίνης στην Κορσική θα διαμόρφωνε την τιμή στα 56,15 €/hl, επίπεδο πολύ υψηλότερο από το ελάχιστο κοινοτικό επίπεδο που ορίζει η οδηγία 2003/96/ΕΚ (35,90 €/hl).

Κατά συνέπεια, η Επιτροπή εκτιμά ότι η συγκεκριμένη μείωση είναι συμβατή με το προτρεπτικό αποτέλεσμα του φόρου που αποσκοπεί στη βελτίωση της ενεργειακής απόδοσης.

Τέλος, το μέτρο κρίνεται αποδεκτό από την άποψη της εύρυθμης λειτουργίας της εσωτερικής αγοράς και της ανάγκης διασφάλισης συνθηκών θεμιτού ανταγωνισμού. Στοχεύει ακριβώς στο να αντισταθμίσει εν μέρει το επιπρόσθετο κόστος που προκύπτει από τη γεωγραφική απομόνωση. Σε ό,τι αφορά την απόσταση και τη γεωγραφική απομόνωση των διοικητικών διαμερισμάτων στα οποία εφαρμόζεται, καθώς και τον περιορισμένο βαθμό μείωσης του φόρου, ο οποίος παραμένει άλλωστε πολύ υψηλός σε σχέση με το ελάχιστο κοινοτικό επίπεδο, το μέτρο δεν θα προκαλέσει σημαντική μεταβολή που να συνδέεται ειδικά με την προμήθεια καυσίμων.

Το άρθρο 19 παράγραφος 2 της οδηγίας 2003/96/ΕΚ προβλέπει, για τέτοιου είδους μέτρα, μέγιστη περίοδο εφαρμογής έξι ετών με δυνατότητα παράτασης. Στην παρούσα φάση κρίνεται σκόπιμη η χορήγηση της άδειας για έξι χρόνια, ήτοι για την περίοδο από την 1η Ιανουαρίου 2007 έως τις 31 Δεκεμβρίου 2012.

Κρίνεται επίσης σκόπιμο να διασφαλιστεί η δυνατότητα της Γαλλίας να εφαρμόσει τη συγκεκριμένη μείωση, αντικείμενο της παρούσας πρότασης, σε ένα πλαίσιο συνέχειας σε σχέση με τη νομοθεσία που ίσχυε πριν από την 1η Ιανουαρίου 2007, δυνάμει της παρέκκλισης που προβλέπεται από το άρθρο 18 σε συνδυασμό και με το παράρτημα II της οδηγίας. Η ζητούμενη άδεια θα πρέπει επομένως να χορηγηθεί με ισχύ από 1ης Ιανουαρίου 2007.

2. Διαβουλευσεισ με τα ενδιαφερομενα μερη και εκτιμηση επιπτωσεων

- Διαβουλεύσεις με τα ενδιαφερόμενα μέρη

Η πρόταση συνίσταται σε έγκριση παρέκκλισης, η οποία αφορά μόνο τη Γαλλία.

- Συλλογή και χρήση εμπειρογνωμοσύνης

Δεν ήταν αναγκαία η προσφυγή σε εκτιμήσεις εξωτερικών εμπειρογνωμόνων.

- Ανάλυση επιπτώσεων

Άνευ αντικειμένου.

3. Νομικα στοιχεια της προτασησ

- Συνοπτική παρουσίαση των προτεινόμενων μέτρων

Η Κοινότητα προτείνει την έγκριση της φορολογικής μείωσης κατά ένα ευρώ ανά εκατόλιτρο μέχρι τις 31 Δεκεμβρίου 2012, επιτρέποντας με τον τρόπο αυτό στη Γαλλία να εφαρμόσει μειωμένο φορολογικό συντελεστή για την αμόλυβδη βενζίνη που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής.

- Νομική βάση

Άρθρο 19 της οδηγίας του Συμβουλίου 2003/96/ΕΚ.

- Αρχή της επικουρικότητας

Αξίζει να σημειωθεί ότι ο τομέας της έμμεσης φορολογίας σύμφωνα με το άρθρο 93 ΕΚ δεν εμπίπτει από μόνος του στην αποκλειστική αρμοδιότητα της Κοινότητας κατά την έννοια του άρθρου 5 ΕΚ.

Ωστόσο, η άσκηση από τα κράτη μέλη των συντρεχουσών αρμοδιοτήτων στον συγκεκριμένο τομέα είναι αυστηρά ρυθμισμένη και οριοθετημένη σύμφωνα με τα μέτρα εναρμόνισης των εθνικών νομοθεσιών που έχουν ήδη εγκριθεί από το Συμβούλιο.

Εν προκειμένω, μόνο το Συμβούλιο μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις κατά την έννοια του άρθρου 19 της οδηγίας 2003/96/ΕΚ, όπως προβλέπεται από τη συγκεκριμένη διάταξη. Τα κράτη μέλη δεν μπορούν να υποκαταστήσουν το Συμβούλιο.

Η πρόταση είναι επομένως σύμφωνη με την αρχή της επικουρικότητας.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας. Η μείωση του κόστους της αμόλυβδης βενζίνης κατά 1 €/hl παραμένει πολύ χαμηλότερη από το επιπρόσθετο κόστος της επιβάρυνσης (από 4 έως 7 €/hl).

- Επιλογή της νομικής πράξης

Προτεινόμενη πράξη: απόφαση του Συμβουλίου.

Το άρθρο 19 της οδηγίας 2003/96 προβλέπει μόνο τον συγκεκριμένο τύπο μέτρου.

4. Δημοσιονομικεσ επιπτωσεισ

Το μέτρο δεν συνεπάγεται ούτε οικονομική ούτε διοικητική επιβάρυνση για την Κοινότητα. Δεν έχει επομένως καμία επίπτωση για τον κοινοτικό προϋπολογισμό.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

που επιτρέπει στη Γαλλία να εφαρμόσει μειωμένο συντελεστή φορολογίας της αμόλυβδης βενζίνης που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ

(Το κείμενο στη γαλλική γλώσσα είναι το μόνο αυθεντικό)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας[5], και ιδίως το άρθρο 19 παράγραφος 1,

την πρόταση της Επιτροπής,

Εκτιμώντας τα εξής:

(1) Δυνάμει του άρθρου 18 παράγραφος 1 της οδηγίας 2003/96/ΕΚ σε συνδυασμό με το παράρτημα II της ίδιας οδηγίας, η Γαλλία έχει λάβει άδεια προκειμένου να εφαρμόσει μειωμένο φορολογικό συντελεστή για την κατανάλωση στην Κορσική. Η άδεια αυτή ίσχυε μέχρι τις 31 Δεκεμβρίου 2006.

(2) Με την επιστολή τους από 16 Οκτωβρίου 2006, οι γαλλικές αρχές ζήτησαν να τους χορηγηθεί άδεια προκειμένου να εφαρμόσουν, σε ό,τι αφορά τον ενεργειακό φόρο, μειωμένο συντελεστή ειδικά για την αμόλυβδη βενζίνη που χρησιμοποιείται ως καύσιμο, σε συνέχεια της πρακτικής που ακολουθείται στο πλαίσιο της ως άνω παρέκκλισης και μέχρι τη λήξη ισχύος της. Η μείωση ανέρχεται σε 1 ευρώ ανά εκατόλιτρο και η έγκριση ζητείται για την περίοδο από την 1η Ιανουαρίου 2007 έως τις 31 Δεκεμβρίου 2012. Η προμήθεια αμόλυβδης βενζίνης μέσω πρατηρίων στην Κορσική συνεπάγεται σημαντικό επιπρόσθετο κόστος σε σχέση με το αντίστοιχο στην ηπειρωτική Γαλλία και οι τελικές τιμές είναι κατά 4 έως 7 €/hl υψηλότερες από εκείνες που ισχύουν στην ηπειρωτική χώρα.

(3) Μέσω της μείωσης του φόρου επί της αμόλυβδης βενζίνης που επιβαρύνει τους καταναλωτές στην Κορσική επιτυγχάνεται περισσότερο ισότιμη αντιμετώπιση των συγκεκριμένων καταναλωτών με τους αντίστοιχους της ηπειρωτικής χώρας. Το μέτρο αυτό υπηρετεί επομένως στόχους της περιφερειακής πολιτικής και της πολιτικής συνοχής.

(4) Η φορολογική μείωση δεν υπερβαίνει αυτό που είναι απαραίτητο προκειμένου να λαμβάνεται υπόψη το επιπρόσθετο κόστος μεταφοράς και διανομής που επιβαρύνει τους καταναλωτές στην Κορσική.

(5) Το τελικό επίπεδο φορολογίας τηρεί τα ελάχιστα όρια που προβλέπονται από την οδηγία 2003/96/ΕΚ και διαμορφώνονται στα 359 ευρώ/1000 l (ή 35,90 ευρώ/hl). Αυτό ισχύει ακόμη και αν ληφθεί υπόψη η άδεια που χορηγήθηκε με την απόφαση 2005/767/ΕΚ του Συμβουλίου της 24ης Οκτωβρίου 2005[6], τα αποτελέσματα της οποίας είναι σωρευτικά σε σχέση με τα αντίστοιχα της παρούσας.

(6) Σε ό,τι αφορά την απόσταση και τη γεωγραφική απομόνωση των διοικητικών διαμερισμάτων στα οποία εφαρμόζεται, καθώς και την μέτρια μείωση του φόρου, ο οποίος παραμένει άλλωστε πολύ υψηλός σε σχέση με το ελάχιστο κοινοτικό επίπεδο, το μέτρο αυτό δεν θα προκαλέσει σημαντική μεταβολή που να συνδέεται ειδικά με την προμήθεια καυσίμων.

(7) Κατά συνέπεια, το μέτρο στο οποίο αποσκοπεί η αίτηση κρίνεται αποδεκτό από την άποψη της εύρυθμης λειτουργίας της εσωτερικής αγοράς και της ανάγκης διασφάλισης συνθηκών θεμιτού ανταγωνισμού και δεν είναι ασύμβατο με τις κοινοτικές πολιτικές για το περιβάλλον, την ενέργεια και τις μεταφορές.

(8) Κρίνεται επομένως σκόπιμο, σύμφωνα με τις διατάξεις του άρθρου 19 παράγραφος 2 της οδηγίας 2003/96/ΕΚ, να επιτραπεί στη Γαλλία να εφαρμόσει μειωμένο συντελεστή φορολογίας για την αμόλυβδη βενζίνη που χρησιμοποιείται ως καύσιμο και διατίθεται προς κατανάλωση στην Κορσική, και αυτό μέχρι τις 31 Δεκεμβρίου 2012.

(9) Κρίνεται επίσης σκόπιμο να διασφαλιστεί η δυνατότητα της Γαλλίας να εφαρμόσει τη συγκεκριμένη μείωση, αντικείμενο της παρούσας απόφασης, σε ένα πλαίσιο συνέχειας σε σχέση με τη νομοθεσία που ίσχυε πριν από την 1η Ιανουαρίου 2007, δυνάμει της παρέκκλισης που προβλέπεται από το άρθρο 18 σε συνδυασμό και με το παράρτημα II της οδηγίας 2003/96/ΕΚ. Η ζητούμενη άδεια θα πρέπει επομένως να χορηγηθεί με ισχύ από 1ης Ιανουαρίου 2007,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ :

Άρθρο 1

Η Γαλλία λαμβάνει άδεια προκειμένου να εφαρμόσει μειωμένο συντελεστή φορολογίας της αμόλυβδης βενζίνης που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής.

Προκειμένου να αποτρέπεται τυχόν υπεραντιστάθμιση, η μείωση δεν πρέπει να υπερβαίνει το πρόσθετο κόστος μεταφοράς, αποθήκευσης και διανομής σε σχέση με την ηπειρωτική Γαλλία.

Η εφαρμογή του μειωμένου συντελεστή δεν πρέπει να αντιβαίνει στις υποχρεώσεις που προβλέπονται από την οδηγία 2003/96/ΕΚ, και ειδικότερα στα ελάχιστα επίπεδα που προβλέπονται από το άρθρο 7.

Άρθρο 2

Η παρούσα απόφαση εφαρμόζεται από την 1η Ιανουαρίου 2007 και η ισχύς της λήγει στις 31 Δεκεμβρίου 2012.

Άρθρο 3

Η παρούσα απόφαση απευθύνεται στη Γαλλική Δημοκρατία.

Βρυξέλλες,

Για το Συμβούλιο

Ο Πρόεδρος

[1] ΕΕ L 238 της 31.10.2003, σ. 51.

[2] Η διαφορά κόστους που παρουσιάζεται ως άνω δεν αντανακλάται πλήρως στην τελική τιμή του πρατηρίου αφού ο συντελεστής ΦΠΑ που εφαρμόζεται στην Κορσική είναι χαμηλότερος από τον αντίστοιχο στην ηπειρωτική Γαλλία.

[3] ΕΕ L 290 της 4.11.2005, σ. 25.

[4] Η μείωση που επιδιώκεται δια του παρόντος μπορεί να εφαρμοστεί αυτόματα, χωρίς να απαιτείται ειδική προς τούτο απόφαση της διοικητικής περιφέρειας της Κορσικής, η οποία θα ήταν απαραίτητη σε περίπτωση τροποποίησης στο πλαίσιο της απόφασης 2005/767/ΕΚ.

[5] ΕΕ L 283 της 31.10.2003, σ. 51. Οδηγία που τροποποιήθηκε τελευταία φορά από την οδηγία 2004/75/ΕΚ (ΕΕ L 157 της 30.4.2004, σ. 100).

[6] ΕΕ L 290 της 4.11.2005, σ. 25.